Resolució 219/2017, de 12 de juliol
Administració: Escola d'Administració Pública de Catalunya (EAPC)
Còpia autenticada de les sol·licituds o fitxes d'inscripció dels candidats a un curs de formació estratègica; informe de jerarquització dels candidats i criteris emprats; Resolució de l'Escola d'Administració Pública de selecció dels candidats.
Resulta rellevant per a la finalitat de l'accés comprovar que les persones destinatàries d'aquesta formació estratègica estiguin desenvolupant les funcions relacionades amb els objectius del curs i per tant esdevé justificada la prevalença del dret d'accés sobre el dret a la protecció de les dades personals referides a la identitat, les funcions i lloc ocupat per les persones candidates efectivament seleccionades.
Es té molt en compte en la ponderació el fet que la persona reclamant és una persona interessada en la realització del curs, que en va ser exclosa, amb el corresponent perjudici que aquesta decisió pot tenir en la seva eventual promoció futura, i que per tant resulta especialment rellevant per a la defensa dels seus drets accedir a informació que li permeti examinar la correcció del procés de selecció que s'ha dut a terme.
Escola d'Administració Pública.
Número d'expedient reclamació: 185/2017.
La reclamació reuneix els requisits formals establerts per l'LTAIPBG i pels Manuals aprovats per la GAIP i, per tant, és admissibles a tràmit.
D'acord amb els antecedents, l'objecte de la reclamació, que coincideix plenament amb l'objecte de la sol·licitud prèvia adreçada a l'EAPC, és obtenir "tota la informació tramesa per les diferents unitats del Departament d'Interior a l'Escola d'Administració Pública en relació amb els candidats a fer el curs, entre d'altra les sol·licituds i fitxes d'inscripció, la relació de candidats i l'informe jerarquitzat dels candidats", així com "el document elaborat per l'Escola d'Administració Pública que conté la Resolució de candidats proposats per a la celebració del curs, amb expressa indicació dels criteris utilitzats per a la selecció".
Aquesta informació es demana amb "còpia autenticada" i en suport digital.
Analitzarem separadament l'accés a cadascun d'aquests grups de dades.
La resposta de l'EAPC a la sol·licitud objecte de reclamació, malgrat haver manifestat expressament en el seu informe a la GAIP que no considera que sigui d'aplicació cap límit, ha limitat l'accés a la
identitat dels candidats (en la primera resposta s'obvia tota dada identificativa i en la segona, produïda durant la tramitació de la reclamació, s'anonimitza la seva identitat aportant quatre dígits del seu DNI).
Caldrà, doncs, avaluar si és procedent la limitació de l'accés a informació relativa a la identificació de les persones inscrites i seleccionades per fer el curs que l'EAPC ha aplicat, o si ha de prevaldre el dret d'accés de la persona reclamant sobre el dret a la protecció de dades de les persones afectades, tenint en compte que l'EAPC no els ha donat trasllat de la sol·licitud.
En aquesta anàlisi, hem de tenir en compte que, d'acord amb l'article 9.1.g LTAIPBG les Administracions han de publicar "les llistes que eventualment es creïn per a accedir als processos de formació i promoció".
D'acord amb aquest precepte, el llistat de persones proposades pel Departament d'Interior o per qualsevol altra òrgan o organisme, per a la participació en un procés de formació hauria de ser informació disponible al portal de transparència i, amb més raó, hi ha de poder accedir la persona reclamant, que té un interès legítim en el procediment de selecció ja que se n'ha vist exclòs, i el fet que l'EAPC no n'hagi donat trasllat a les persones afectades no es pot oposar a aquest accés tenint en compte que l'LTAIPBG en preveu la publicitat activa.
Seguidament, i tenint això en compte, analitzarem l'accés a les fitxes o sol·licituds d'inscripció trameses des de les diferents unitats del Departament d'Interior a l'EAPC.
Respon l'EAPC a aquesta petició amb un argument formalista: no existeixen fitxes o sol·licituds trameses a l'EAPC per part dels responsables de formació del Departament d'Interior, sinó que aquests responsables realitzen les inscripcions accedint i informant directament l'aplicatiu de gestió electrònica d'inscripcions de l'EAPC, anomenat Aul@.
Existeix una contradicció en aquesta afirmació, ja que la formalització de les inscripcions que realitza el Departament d'Interior a l'aplicatiu informàtic de l'EAPC s'ha de considerar tramesa d'informació relativa a sol·licituds d'inscripció, per bé que per canal electrònic.
És de suposar que les inscripcions realitzades mitjançant el programa Aul@ requereixen informar o complimentar un formulari o fitxa virtual amb un seguit de camps de dades relatives a cada persona que s'hi inscriu i, per tant, cal ara avaluar i ponderar si la persona reclamant pot tenir accés a tota o part de les dades que s'han informat per part dels responsables del Departament d'Interior en relació amb cada candidat proposat per a realitzar el curs codi 10174/2017-1 de prevenció de riscos laborals.
És més que probable que els camps de dades informats al programa Aul@ per a cada candidat que s'inscriu com a aspirants a cursos formatius de l'EAPC incorpori nombroses dades personals, però cal recordar un cop més que el règim legal de protecció de dades personals no es pot oposar sense més al dret d'accés a la informació, de manera que aquell buidi de contingut a aquest darrer; la legislació de transparència només reconeix la prevalença del dret a la protecció de dades personals en relació amb aquelles dades que la llei qualifica com a especialment protegides i només en aquests casos condiciona l'accés a la constància del consentiment de la persona afectada (art. 23 LTAIPBG), mentre que per a la resta de dades personals l'LTAIPBG actua com a habilitant legal substitutiu del consentiment privat traslladant a les Administracions Públiques en primera instància, i a les vies de garantia (entre les quals, aquesta Comissió) en revisió, la facultat i la responsabilitat de determinar, aplicant els criteris de ponderació establerts a l'article 24 LTAIPBG, si ha de prevaldre un o altre dret atenent les circumstàncies i la finalitat de l'accés en cada cas.
D'acord amb això, en la mesura en què les fitxes del programa Aul@ dels inscrits al curs de referència incorporin informació relativa a la salut, ideologia, afiliació sindical o qualsevol altra dada especialment protegida, caldrà excloure-la de l'accés.
En relació amb la resta de dades personals que hi constin, tenint en compte que no són dades merament identificatives ja que incorporen i s'associen també a dades relatives a la carrera professional o formació prèvia dels candidats, caldrà ponderar si les dades personals resulten adequades, pertinents i no excessives per a la finalitat de l'accés, que s'ha manifestat en termes de controlar la legalitat d'un procediment de selecció de candidats per a un curs de formació del que la persona reclamant n'ha quedat exclòs.
Considera l'APDCAT, i aquesta Comissió hi coincideix, que "no sembla a priori rellevant a efectes de poder comprovar l'eventual perjudici causat al reclamant per una actuació arbitrària o irregular, l'accés a les inscripcions d'aspirants no proposats....
El reclamant no justifica el motiu que hi pot haver en conèixer aquestes dades, i davant la manca de justificació per a l'interès públic o privat de l'accés a aquesta informació hauria de prevaldre, en cas que hi hagi inscrits no proposats, el dret a la protecció de dades d'aquestes persones."
Per tant, cal desestimar l'accés a les dades relatives a les persones inscrites però no proposades (prioritzades) pel departament per a la fer el curs.
D'altra banda, del conjunt de dades personals incloses en les fitxes dels candidats seleccionats hi haurà, de ben segur, dades de contacte o altra informació que resulti irrellevant o no-pertinent als efectes del control de l'adequació del procés de selecció (telèfons, adreces, estat civil, edat, per exemple) que han de quedar excloses de l'accés, així com les dades que siguin reiteratives de les dades identificatives nominals dels candidats, com el DNI o la signatura, a les que la mateixa persona reclamant ja hauria renunciat expressament a accedir.
Pel que fa a la resta d'informació que hi pugui constar, i atenent a que es tracta d'una formació estratègica destinada als "delegats i delegades de prevenció, representants de l'Administració en els comitès de Seguretat i Salut, i personal que col·labori en tasques de prevenció de riscos a l'Administració de la Generalitat", serà rellevant per a la finalitat de l'accés -que és la comprovació de l'adequació i correcció de la selecció d'aspirants al curs que s'ha realitzat- conèixer el lloc de treball que ocupen i les funcions que realitzen les persones candidates efectivament seleccionades, i qualsevol altra informació que tingui relació amb els elements o criteris de jerarquització emprats que, segons informa l'EAPC, són, per aquest ordre: 1.
Delegats i delegades de prevenció; 2.
Representants de l'Administració en els comitès de seguretat; 3.
Personal que col·labora en tasques de prevenció de riscos laborals.
Per tant, s'ha de facilitar l'accés a la informació que pugui contenir la base de dades de l'EAPC en relació amb les persones seleccionades per fer el curs que faci referència a la seva condició de delegat o delegada de prevenció, de representant de l'Administració en comitès de seguretat o de personal col·laborador en tasques de prevenció de riscos laborals.
En la ponderació favorable a l'accés a la informació o dades de caràcter personal abans esmentades dels candidats proposats i escollits per realitzar el curs de formació es té molt en compte que la formació és un dret de les persones treballadores de la Generalitat, de conformitat amb el que preveu l'article 10.2.1 del III Acord general sobre condicions de treball del personal de l'àmbit d'aplicació de la Mesa General de Negociació de l'Administració de la Generalitat de Catalunya per als anys 2005-2008 (inscrit i publicat per Resolució TRI/3345/2005, de 15 de novembre), i que ha de tenir per objectiu "desenvolupar les competències professionals per dur a terme eficaçment les funcions pròpies del lloc de treball contribuint així a l'assoliment dels objectius organitzatius i estratègics, i a la millora del servei públic".
Resulta, doncs, rellevant per a la finalitat de l'accés comprovar que les persones destinatàries d'aquesta formació estratègica estiguin desenvolupant les funcions relacionades amb els objectius del curs i per tant esdevé justificada la prevalença del dret d'accés sobre el dret a la protecció de les dades personals referides a la identitat, les funcions i lloc ocupat per les persones candidates efectivament seleccionades.
D'altra banda, s'ha tingut en compte en la ponderació que en els processos de selecció amb concurrència competitiva, com aquest, els aspirants han de poder obtenir informació que sigui rellevant als efectes de comprovar que el procés s'ha realitzat amb garanties d'imparcialitat i d'igualtat de condicions dels aspirants, i atès que la persona reclamant és una persona interessada en la realització del curs que en va ser exclosa, amb el corresponent perjudici que aquesta decisió pot tenir en la seva eventual promoció futura, resulta especialment rellevant per a la defensa dels seus drets accedir a informació que li permeti examinar la correcció del procés de selecció que s'ha dut a terme.
D'acord amb això, l'EAPC haurà de facilitar a la persona reclamant en format electrònic la relació nominal de les persones inscrites al curs per part de les persones responsables de formació del Departament d'Interior, així com el llistat de persones finalment seleccionades per al curs en relació amb les quals hi farà constar la informació de què disposi relacionada amb el lloc de treball que ocupen, les funcions que tenen assignades i qualsevol altra informació relacionada directament amb els criteris de ponderació emprats en la selecció.
La resta de dades personals que constin en l'aplicatiu Aul@ en relació amb les persones aspirants o seleccionades al curs de formació de referència s'han d'excloure de l'accés, per la qual cosa s'ha de desestimar la pretensió de la part reclamant d'obtenir còpia autenticada de les sol·licituds o fitxes d'inscripció, ja que una còpia autenticada comportaria obtenir una reproducció íntegra i exacta del document original.
Pel que fa a l'informe de jerarquització de candidats per part del Departament d'Interior, l'EAPC ha informat ja que el Departament no li va enviar un informe de priorització abans de la formació de la llista d'admesos i exclosos; tanmateix, sí que fa constar -i n'annexa còpia- que amb posterioritat a l'elaboració d'aquestes llistes el Departament li va enviar fins a tres comunicacions sol·licitant la baixa de tres persones inicialment admeses i substituint-les per dues altres, sense que hi faci consta el motiu del canvi sol·licitat.
Aquests missatges s'han facilitat ja a la persona reclamant prèvia anonimització de les dades identificatives, que han estat substituïdes per quatre dígits del DNI.
En aquest punt, cal recordar que el dret d'accés no empararia la pretensió de la persona reclamant d'obtenir una justificació o un informe de jerarquització del Departament d'Interior si aquest Departament no l'havia fet amb anterioritat a la sol·licitud, però tanmateix caldrà que es faciliti la informació que hi està relacionada (en aquest cas, els correus electrònics del Departament d'Interior a l'EAPC demanant altes i baixes en la llista de candidats al curs) sense anonimització de les dades identificatives que hi consten, a fi de permetre a la persona reclamant conèixer les indicacions rebudes per l'EAPC del Departament d'Interior en relació amb la proposta dels seus candidats a fer el curs de formació.
Pel que fa a la petició de còpia autenticada de la Resolució de l'EAPC dels candidats proposats per a la realització del curs, l'EAPC es reafirma en que "no confecciona resolucions de candidats pels cursos".
En conseqüència, i sens perjudici que s'ha de lliurar a la persona reclamant el llistat de candidats seleccionats en els termes detallats en el punt anterior, no pot ser admesa la pretensió de la persona reclamant d'accedir a una Resolució que no existeix prèviament, i que l'Administració no ve obligada per l'LTAIPBG a generar o elaborar a partir de la sol·licitud d'accés.
Quant als criteris aplicats per l'EAPC per a la jerarquització dels candidats, l'Escola ja ha informat dels criteris que s'apliquen tot i que fa constar que, en tractar-se de formació estratègica, no li correspon a l'Escola sinó al DGAPH l'aplicació dels criteris de priorització i l'elaboració en base a aquests criteris de la llista d'admesos i exclosos.
El detall ordenat dels criteris de priorització que el Departament utilitza respon literalment i suficientment a la petició en què es fonamenta aquesta reclamació de conèixer els "criteris utilitzats per a la selecció".
La persona reclamant ha manifestat la seva insatisfacció amb la resposta ja que considera que són uns criteris "teòrics" i que sense una concreció de l'aplicació d'aquests criteris a cada persona no pot fer el control d'adequació del resultat als barems que voldria.
Es desprèn d'aquesta al·legació feta en fase de reclamació que el que pretén obtenir la persona reclamant és la puntuació que s'ha atorgat a cadascun dels candidats en aplicació dels criteris de prelació o jerarquització, i que ha determinat l'ordre final dels seleccionats.
El cert és que aquesta informació que ara es demana (resultat de l'aplicació individualitzada dels criteris a cadascun candidat) és substancialment diferent de la que va concretar en la sol·licitud d'accés, i fins i tot en la mateixa reclamació (criteris utilitzats per l'EAPC per a la jerarquització dels candidats) i per tant, desborda l'objecte de la reclamació i s'ha d'inadmetre per no ser congruent amb la sol·licitud.
Tanmateix, tenint en compte que en els llistats facilitats per l'Administració a la persona reclamant abans de la reclamació hi figurava una numeració de l'1 a 7 assenyalada com a "priorització" que sembla correspondre's amb la puntuació o resultat de l'aplicació d'aquests criteris de prelació a cada persona seleccionada, res no obsta perquè l'Administració incorpori al llistat que en execució d'aquesta resolució ha de lliurar a la persona reclamant aquesta mateixa informació que ja havia facilitat prèviament, tot i depassar l'objecte estricte de la sol·licitud d'informació.
Sobre la base dels antecedents i fonaments jurídics exposats, el Ple de la GAIP, en la sessió de 12 de juliol de 2017 resol per unanimitat:
Barcelona, 12 de juliol de 2017